Onderhoude vir SAUK-raad afgehandel | SAUK.co.za - Nuus.info
Onderhoude vir SAUK-raad afgehandel
Die parlement se portefeuljekomitee vir kommunikasie sal Dinsdag hul voorkeurkandidate aankondig om in die raad van die SAUK te dien.
Humphrey Maxegwana, voorsitter van die komitee, het Vrydag gesê die komitee het ŉ moeilike taak wat voorlê. “Ons sal die 12 name Dinsdagoggend finaliseer. Teen Dinsdagmiddag sal ons ons keuse aan die Nasionale Vergadering moet voorlê, so LP’s het werk om te doen.”
LP’s het van Woensdag tot Vrydag ure lank onderhoude met 35 kandidate gevoer wat op die kortlys geplaas is. Die LP’s het die kandidate behoorlik ondervra oor hul begrip van uitsaai- en verwante wetgewing, planne om die finansiële krisis by die SAUK om te keer en of hulle sal kan nee sê aan mense wat politieke invloed op die openbare uitsaaier probeer afdwing.
Kandidate het uiteenlopende sienings gehad, waaronder dat TV-lisensiefooie afgeskaf moet word en die regering 75% van die SAUK se finansiering moet bydra, terwyl die oorblywende 25% uit advertensies geïn word. Van die tydelike raadslede wat ook aansoek om die nuwe raad gedoen het, meen sonder ŉ regeringswaarborg sal die SAUK nie oorleef nie.
LP’s was baie streng met kandidate, wat soms tot woordewisselings tussen ANC-LP’s en opposisie-LP’s oor hul gunstelingkandidate gelei het, maar hulle was grootliks beleefd met mekaar tydens die onderhoudproses.
« Zuma ŉ verwysing op CV tydens SAUK-onderhoude
Hoe gaan ons kop-bo-water hou met die volgende Petrol Prys »